Αγαπητοί συνάδελφοι,

Από το 2012 μέχρι σήμερα υπηρέτησα το θεσμό του Σχολικού Συμβούλου στην Αχαΐα, στην ουσία από τη θέση της Προϊσταμένης Επιστημονικής και Παιδαγωγικής Καθοδήγησης Δ/θμιας Εκπ/σης της Περιφερειακής Δ/νσης Εκπ/σης Δυτ. Ελλάδας.

Στη διάρκεια αυτών των επτά (7) χρόνων πορευτήκαμε μαζί στα εύκολα και στα δύσκολα και, με την αποχώρησή μου από τη θέση αυτή, αισθάνομαι την ανάγκη να επικοινωνήσω μαζί σας για να εκφράσω τις θερμές μου ευχαριστίες σε όλους: τους εκπαιδευτικούς και τους Δ/ντές/ντριες των Σχολικών Μονάδων Δ. Ε. Αχαΐας, Αιτ-νίας και Ηλείας, όλα τα στελέχη της εκπαιδευτικής ιεραρχίας, τα συνδικαλιστικά στελέχη, τους παράγοντες της εκπαιδευτικής κοινότητας, αλλά και τους στενούς μου συνεργάτες.

Κατά τη διάρκεια της θητείας μου, ως στέλεχος της εκπαίδευσης, εργάστηκα με την επιθυμία να συμβάλλω κι εγώ, από τη συγκεκριμένη θέση, στην πρόοδο και τη βελτίωση της εκπαίδευσης και του εκπαιδευτικού. Και είναι γεγονός ότι, πολλές φορές, είχα την ευκαιρία και τη χαρά να νιώθω ικανοποίηση και δικαίωση βλέποντας τις προσπάθειές μου να καρποφορούν και να προχωράει η εκπαιδευτική διαδικασία ένα βήμα πιο πέρα.

Τα τελευταία χρόνια τα προβλήματα στον κοινωνικό ιστό εντάθηκαν και αυτό δημιούργησε νέες συνθήκες για την εκπαίδευση και αλυσιδωτά για τους εκπαιδευτικούς, τα στελέχη της εκπαίδευσης και όχι μόνον. Ωστόσο, ακόμα και μέσα στο δύσκολο αυτό περιβάλλον, με ηρεμία και αξιοπρέπεια, προσπάθησα να συνδυάσω την καθημερινή διοικητική πρακτική με προτάσεις και δράσεις προς όφελος της εκπαιδευτικής κοινότητας.

Δεν ξέρω αν, τελικά, το κατάφερα και κατά πόσο!

Θεωρώ πως η επίτευξη των στόχων είναι καρπός συλλογικής προσπάθειας όλων μας, γι’ αυτό, αφού σας ευχαριστήσω θερμά γιατί μοιραστήκαμε το ίδιο όραμα με «πολλή» και «ποιοτική» δουλειά, θέτω το αποτέλεσμα στην κρίση σας.

Πιστεύω, όλοι αντιλαμβανόμαστε ότι υπάρχουν διαφορετικές προσεγγίσεις των ίδιων πραγμάτων, ως εκ τούτου και διαφορετικές προσδοκίες. Σας διαβεβαιώνω, όμως, ότι, όλα αυτά τα χρόνια, προσπαθούσα να μπαίνω στα δικά σας παπούτσια, αν και κάποιες φορές μου έρχονταν κάπως στενά!

Αγαπητοί Συνάδελφοι,

Το λειτούργημα του εκπαιδευτικού από όποια θέση και αν υπηρετείται είναι σημαντικό, απαιτητικό αλλά και συναρπαστικό. Γιατί αγωνιούμε και αγωνιζόμαστε καθημερινά για να διαμορφώσουμε τους ενεργούς πολίτες του αύριο. Γι’ αυτό πρέπει να είμαστε όλοι υπερήφανοι για την προσφορά μας.

Ο Καζαντζάκης αναφέρει ότι «ιδανικός δάσκαλος είναι εκείνος που γίνεται γέφυρα για να περάσει αντίπερα ο μαθητής του. Κι όταν πια του διευκολύνει το πέρασμα, αφήνεται χαρούμενα να γκρεμιστεί, ενθαρρύνοντας το μαθητή του να φτιάξει δικές του γέφυρες».

Εύχομαι η δικαιοσύνη, η αξιοκρατία, η αλληλεγγύη και η ανθρωπιά, τόσο απαραίτητες σήμερα, να συνοδεύουν τις προσπάθειες για τη συστηματοποίηση των απαραίτητων για τους μαθητές σας γνώσεων και τη διαμόρφωση σωστών και υπεύθυνων χαρακτήρων. Είμαι σίγουρη ότι θα τα καταφέρετε.

Αγαπητοί Συνάδελφοι,

Αποχωρώ από τη θέση αυτή πιο πλούσια σε εμπειρία και γνώσεις, πιστεύοντας βαθιά στην ανάγκη ουσιαστικής επικοινωνίας. Αν και σε ανδροκρατούμενο περιβάλλον, η συνεργασία με όλους και με τον καθένα χωριστά υπήρξε άριστη, με βασικά στοιχεία τον σεβασμό και την αξιοπρέπεια και αυτό αποτέλεσε, προσωπικά, ιδιαίτερη τιμή

 Από καρδιάς σας ευχαριστώ όλους και σας εύχομαι ΔΥΝΑΜΗ, ΥΓΕΙΑ και ΙΚΑΝΟΠΟΙΗΣΗ στη συνέχιση του έργου σας.

Με εκτίμηση

Η Προϊσταμένη Επιστημονικής & Παιδαγωγικής Καθοδήγησης

Δ/θμιας Εκπ/σης Δυτ. Ελλάδας

Σοφία Π. Χριστοπούλου